DA Den Europæiske Unions Tidende C 290/20

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2006/C 290/04)

Denne offentliggørelse giver ret til at gøre indsigelse i henhold til artikel 7 i Rådets forordning (EF) nr. 510/2006. Indsigelser skal være Kommissionen i hænde inden seks måneder efter datoen for denne offentliggørelse.

SAMMENFATNING

RÅDETS FORORDNING (EF) Nr. 510/2006

Registreringsansøgning i henhold til artikel 5 og artikel 17, stk. 2

»KARLOVARSKÝ SUCHAR«

EF-Nr.: CZ/PGI/005/0404/20.10.2004

BGB ( ) BOB ( X )

Dette resumé er udarbejdet til oplysning. Fuldstændige oplysninger kan findes i den fuldstændige udgave af varespecifikationen, som kan fremskaffes fra de i afsnit 1 anførte nationale myndigheder eller fra Europa-Kommissionen (1).

1. Medlemsstatens ansvarlige myndighed

Navn: Úřad průmyslového vlastnictví Adresse: Antonína Čermáka 2a CZ-160 68 Praha 6 Tlf. (420) 220 38 31 11 Fax (420) 224 32 47 18 E-mail: posta@upv.cz

2. Ansøgende sammenslutning

Navn: CORNIA, spol. s r.o. Adresse: Vítězná 42, CZ-360 09 Karlovy Vary Tlf. (420) 353 43 38 26 Fax (420) 353 22 35 65 E-mail: cornia@iol.cz Sammensætning: Producenter/forarbejdningsvirksomheder ( X ) Andet ( )

Det drejer sig om undtagelsen i henhold til artikel 5, stk. 1, i Rådets forordning (EF) nr. 510/2006, idet det geografiske område kun tæller en enkelt producent. Kravene i artikel 1 i Kommissionens forordning (EØF) nr. 2037/93 er opfyldt.

3. Produktets art

Klasse 2.4: Brød, wienerbrød, kager, kiks, og andet bagværk samt konfekturevarer

4. Varespecifikation (sammenfatning af kravene i artikel 4, stk. 2)

4.1 Navn: »Karlovarský suchar«

4.2 Beskrivelse: Der produceres i øjeblikket to typer »Karlovarský suchar«: »Karlovarský suchar special« og »Karlovarský suchar dietní«.

Form: små skiver brød, af regelmæssig form, svarende til den form, hvori produktet er bagt; der er ligeledes en beskrivelse af formen i punkt 4.5 Fremstillingsmetode.

Udseende: jævnt porøs, gennembagt, ren, sprød, ret tør, må ikke være sveden eller indeholde fremmede stoffer.

Farve: gyldenbrun, uden at være mørk.

Smag: fin smag af bagværk, må ikke være hverken bitter eller sur eller have nogen anden fremmed smag.

Lugt: naturlig lugt af bagværk, må ikke have en harsk lugt eller nogen anden fremmed lugt.

Følgende råvarer indgår i fremstillingen af produktet:

»Karlovarský suchar special«: hvedemel, mineralvand fra Karlovy Vary, drikkevand, melforbedrende stoffer, sukker, størknet vegetabilsk fedt, gær, spisesalt, æggeblomme i pulverform, kildesalt fra Karlovy Vary.

»Karlovarský suchar dietní«: hvedemel, mineralvand fra Karlovy Vary, drikkevand, melforbedrende stoffer, størknet vegetabilsk fedt, gær, spisesalt.

Produktet sælges i kartonæsker med et indhold på 200 g.

4.3 Geografisk område: Område i regionen Karlovy Vary afgrænset af kommunerne Karlovy Vary — Šemnice — Kyselka — Velichov — Ostrov — Hroznětín — Mezirolí — Stará Role — Karlovy Vary, og omfattende nævnte kommuner.

4.4 Bevis for oprindelse: Fabrikanten fører et register over leverandører af råvarer. Han er ligeledes i besiddelse af leveringsbilag og fakturaer for alle råvarerne, især de afgørende råvarer (mineralvand fra Karlovy Vary, kildesalt fra Karlovy Vary). Fabrikanten fører desuden et register over køberne af slutprodukterne. Fabrikantens navn og adresse er angivet på hver produktemballage, hvilket bl.a. sikrer, at produktet kan spores.

Hver sjette måned foretager en teknolog fra firmaet en intern kontrol for at sikre, at varespecifikationen overholdes. Denne kontrol angår hovedsagelig den teknologiske fremstillingsproces. De kritiske punkter, dvs. især temperaturen og varigheden af de forskellige fremstillingsetaper, kontrolleres for hvert parti. Kontrolresultaterne opføres på kontrollister.

Den eksterne kontrol af overholdelsen af varespecifikationen foretages af en overordnet myndighed, nemlig det nationale landbrugs- og fødevaretilsyn (Státní zemědělská a potravinářská inspekce) i Plzeň. Dette kontrollerer bl.a. overholdelsen af de hygiejnemæssige forskrifter, de kritiske punkter og produktets specifikke karakteristika.

Generel kontrol: den samlede fremstillingsproces er gentand for en løbende kontrol, som hovedsagelig vedrører de anvendte råvarer, forberedelsen af produktionen, overholdelsen af fremstillingsprocessen, overholdelsen af hygiejnemæssige normer, overholdelsen af mikrobiologiske parametre samt de færdige produkter.

4.5 Fremstillingsmetode: Produktet »Karlovarský suchar« fremstilles på grundlag af ovennævnte råvarer (se punkt 4.2).

De afgørende råvarer (mineralvand fra Karlovy Vary, kildesalt fra Karlovy Vary), stammer fra det afgrænsede geografiske område. Forarbejdningen af råvarerne, alle fremstillingsetaperne og emballeringen foregår i det afgrænsede område.

Mineralvandet fra Karlovy Vary skal være frisk, hvilket er endnu en grund til, at produktionen skal foregå i den afgrænsede zone.

Mineralvandet fra Karlovy Vary er et kulsyre-, sulfat, klor- og natriumholdigt mineralvand med en samlet mineralisering på omkring 6,45 g/l og et mineralindhold på mellem 560 og 980 mg/l.

Kildesalt fra Karlovy Vary er en blanding af natriumsulfat, kaliumsulfat og natriumbikarbonat.

Fremstillingsprocessen for produktet »Karlovarský suchar«:

Dejen forberedes på en direkte måde. Efter afmåling af de forskellige råvarer blandes disse i et trug med varmt vand. Med en æltemaskine æltes en mellemfast dej, som lægges til hævning. Efter denne hvileperiode, der betegnes »modning«, skærer en maskine dejen i skiver, som formes til lange tynde brød og placeres i smurte forme, hvor de hæver. Efter hævningen anbringes brødene i forme uden låg og bages i en herdovn med dampsystem. Efter bagningen tages produkterne ud af formene og lægges til afkøling på vogne. De skæres derefter i små skiver, som anbringes på et bånd, hvor de ristes. De små ristede skiver anbringes i skuffer og emballeres efter en passende afkøling i en aluminiumsindpakning forsynet med et beskyttelsespapir. De således indpakkede ristede brød anbringes i små fortrykte kartonæsker, som igen emballeres i store æsker. Produktet vejer 200 g, med en tolerance på 7 %. De lukkede æsker leveres i en ren varevogn.

Selve fremstillingen skal foregå i det område, der er defineret i punkt 4.3, og produktet skal emballeres på produktionsstedet som følge af produktets skrøbelighed og dets følsomhed over for omgivende fugt og med henblik på at gøre det lettere at spore produktet.

4.6 Tilknytning: »Karlovarský suchar« er et enestående produkt, som er historisk tilknyttet Karlovy Vary. Der er tale om et produkt, som foruden kurbadene og mineralvandet anses for at være en del af Karlovy Varys særpræg. Det er en del af grunden til dette kursteds verdensberømmelse.

Produktnavnet »Karlovarský suchar« viser den nære forbindelse mellem dette og Karlovy Vary.

Fabrikanten anvender en traditionel fremstillingsmetode, der allerede har ligget fast i årtier. Såvel anvendelsen af lokale råvarer (vand fra Karlovy Vary, kildesalt fra Karlovy Vary) som de lokale traditioner og erfaringer bidrager til produktets kvalitet.

Produktet indeholder mineralvand fra Karlovy Vary samt, for så vidt angår »Karlovský suchar special«, kildesalt fra Karlovy Vary. Mineralvandet fra Karlovy Vary skal være frisk. Dette vand stammer fra en mineralvandskilde i Karlovy Vary, som er blandt de største og mest kendte mineralvandsområder i verden. Det forhold, at kilderne udspringer netop på ovennævnte sted skyldes en forkastning i jordskorpen og et sammenstød af store brudlinjer i området omkring Karlovy Vary. Mineralvandet fra Karlovy Vary styrker og fremmer fordøjelsen samt tarmenes evne til optagelse af næring.

Optagelsen i registeret over oprindelsesbetegnelser i Den Tjekkiske Republik har nr. 4 af 1.2.1974, mens optagelsen på det internationale register, der er oprettet i henhold til Lissabon-aftalen, har nr. 4 af 22.11.1967.

I 1974 fik produktet tildelt prisen »Det gyldne segl« på udstillingen EX PLZEŇ.

Den nuværende fabrikant er retlig efterfølger til den foregående fabrikant. Videreførelsen sker som led i en privatisering.

4.7 Kontrolstrukturer:

Navn: Státní zemědělská a potravinářská inspekce, Inspektorát v Plzni Adresse: Jiráskovo náměstí 8 CZ-308 58 Plzeň 8 Tlf. (420) 377 24 45 97 Fax (420) 377 45 52 29 E-mail: plzen@szpi.gov.cz

4.8 Mærkning: Betegnelsen »Karlovarský suchar« skal være angivet på emballagen. Bortset herfra er mærkningen ikke omfattet af noget særligt krav med hensyn til placering, typer, farve osv.

4.9 Nationale krav: —

(1) Europa-Kommissionen, Generaldirektoratet for Landbrug og Udvikling af Landdistrikter, kvalitetspolitik for landbrugsprodukter, B-1049 Bruxelles.